ໃນວັນສິດທິມະນຸດ ສປຊ ຮຽກຮ້ອງ​ ໃຫ້ທຸກຄົນ ລຸກຂຶ້ນ ປົກປ້ອງສິດທິສາກົນ
ສະຫະລັດ ແລະ ສະຫະພາບຢູໂຣບ ຮຽກຮ້ອງ ຢ່າງເປັນການສະເພາະ ໃຫ້ຈີນ ປ່ອຍພວກນັກໂທດການເມືອງ.
ປະເທດຕ່າງໆໃນທົ່ວໂລກ ພາກັນສະເຫຼີມສະຫຼອງ ວັນສິດທິມະນຸດສາກົນ ໃນວັນທີ 10 ທັນວາມື້ນີ້ ໃນຂະນະທີ່ສິດທິພື້ນຖານຂອງມະນຸດ ຍັງສືບຕໍ່ມີການລ່ວງລະເມີດ ຢ່າງກວ້າງຂວາງ ຢູ່ໃນທົ່ວໂລກນັ້ນ ອົງການສະຫະປະຊາຊາດກຳລັງຮຽກຮ້ອງໃຫ້ທຸກໆປະເທດ ລຸກຂຶ້ນປົກປ້ອງສິດທິມະນຸດສາກົນ ອົງການສະຫະປະຊາຊາດກ່າວຢູ່ໃນຖະແຫຼງການສະບັບນຶ່ງວ່າ “ເວລາສຳລັບສິ່ງນີ້ແມ່ນປັດຈຸບັນ ພວກເຮົາໃນນາມ ປະຊາຊົນ ສາມາດລຸກຂຶ້ນ ເພື່ອປົກປ້ອງສິດທິມະນຸດ ແລະພ້ອມກັນແລ້ວ ພວກເຮົາສາມາດລຸກຂຶ້ນ ຕໍ່ສູ້ເພື່ອຄວາມເປັນມະນຸດໃຫ້ຫຼາຍຂຶ້ນ ” ທ່ານ Ban Ki-moon ເລຂາທິການໃຫຍ່ ອົງການສະຫະປະຊາຊາດ ກ່າວວ່າ “ການສົ່ງ ເສີມສິດທິມະນຸດ ແມ່ນນອນຢູ່ໃນຜົນປະໂຫຍດຂອງທຸກໆຄົນ ການເຄົາລົບນັບຖືສິດທິມະນຸດ ແມ່ນການສ້າງຄວາມກ້າວໜ້າ ໃຫ້ແກ່ຄວາມຢູ່ດີເປັນສຸກຂອງທຸກໆຄົນ ສ້າງສະຖຽນລະພາບ ໃຫ້ແກ່ທຸກໆສັງຄົມ ແລະ ຄວາມເປັນນ້ຳນຶ່ງໃຈດຽວ ໃຫ້ແກ່ໂລກທີ່ມີການເຊື່ອມໂຍງກັນຂອງພວກເຮົາ ” ສ່ວນທ່ານ Zeid Ra’ad Al Hussein ຂ້າຫຼວງໃຫຍ່ ດ້ານສິດທິມະນຸດຂອງອົງການສະ ຫະປະຊາຊາດກ່າວວ່າ “ມັນເຖິງເວລາແລ້ວ ທີ່ພວກເຮົາທຸກໆຄົນ ຕ້ອງໄດ້ລຸກຂຶ້ນ ປົກປ້ອງສິດທິມະນຸດ ບໍ່ມີການກະທຳອັນໃດທີ່ນ້ອຍເກີນໄປ ບໍ່ວ່າທ່ານຢູ່ໃສ, ທ່ານສາມາດສ້າງຄວາມແຕກຕ່າງໄດ້ ຮວມກັນແລ້ວ ພວກເຮົາຄວນລຸກຂຶ້ນ ປົກປ້ອງຄວາມເປັນມະ ນຸດຊາດຕື່ມ ” ສະຫະລັດ ແລະສະຫະພາບຢູໂຮບ ໄດ້ຮຽກຮ້ອງເປັນພິເສດ ໃຫ້ຈີນ ປ່ອຍພວກນັກໂທດການເມືອງ ຮວມທັງຜູ້ທີ່ໄດ້ຮັບລາງວັນໂນແບລຂະແໜງສັນຕິພາບ ແລະນັກເຄື່ອນໄຫວສິດທິມະນຸດທ່ານ Liu Xiaobo ທີ່ຖືກຄຸກມາແຕ່ປີ 2008 ສະຫະລັດແລະສະຫະພາບຢູໂຣບ ໄດ້ກ່າວເຖິງ ສະພາບການ ດ້ານສິດທິມະນຸດ ທີ່ພວມຊຸດໂຊມລົງ ຢູ່ໃນປະເທດຈີນ ບ່ອນທີ່ພວກທະນາຍຄວາມແລະນັກເຄື່ອນໄຫວຫລາຍຮ້ອຍຄົນ ໄດ້ຖືກຈັບໃນປີກາຍນີ້